钦定古今图书集成/方舆汇编/职方典/第1489卷 > 《科第题名碑记》何俊
## 钦定古今图书集成/方舆汇编/职方典/第1489卷 > 《科第题名碑记》何俊

“贤才之生也固甚难，而得蒙甄录也为尤难。何哉？盖
天下内析为南北两直隶，外釐为十三省。一省有数
郡邑，一郡邑有数乡都，一乡都有百馀家。其间俊秀
子弟见拔于有司，入学而为士者，多不逾数十人，少
者三五人。”夫贤才之生既甚难，而士之育养于学校
者又有定数。县不下四十，州不下六十，府不下八十，
“教官日课而月试。宪臣比年一考较，朝廷三年一大
比，各学于百十人中简其学行之优者十数人，贡于
藩司；藩司于千人中简其学行尤优者数十人，贡于
春官；春官于数千人中简其学行超群者数百人，贡
于大廷，大廷又品其才之高下，而后爵禄任用焉。”非
得蒙甄录为尤难与？士夫之得蒙甄录既尤难，可谓
贵且重矣。然不有以题其名，又何以垂于不朽，而激
劝将来哉！澂江滇南之名郡，“虽汉彝杂处，然山川毓
秀锺为人物，英迈豪杰，忠厚淳笃，不亚中原。自国朝
洪武三十一年间设学校而岁贡聿兴，永乐辛卯而
科目联第”，殆今百有馀年，人益知重儒术，士益知慕
圣道，文风大振，弦颂声续，由科而出者凡若干。显庸
于时，扬历中外，表表伟伟，皆为闻人。成化癸卯春，太
守夹江张君裕之以名进士由南都民部正郎出守
是郡。公务之暇，慨念题名碑缺，无以光前振后，乃与
同寅府判安岳于君瀛合谋镌石，令教授秦和罗绚、
司训湘阴刘贯，考其历年之科贡，疏其姓名之次第于下，方请记于上。予谓致治固本于贤才之辅佐，而
贤才实由于学校之教养。苟不养之于前，则无以用
之于后。士而知上之所养而用之者在是，人之所以
贵而重之者在是。于是朝乾夕惕，勉勉循循，遵前圣
之所言，蹈先达之所行，诚意而正心，澡德而浴行，隆
师亲友而讲习讨论，若何而修政立事，若何而致君
泽民，使功业流于汗青，芳名垂于宇宙，斯无忝尔所
生，无负朝廷之甄录，而于太守诸公奖励之意，亦不
辜矣。诸士其勖之。